Author: administrator
Last saved by: koki
Company: Abyss

Dôvodová správa

A. Všeobecná časť

Úrad pre verejné obstarávanie predkladá na rokovanie vlády Slovenskej republiky návrh zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov a menia a dopĺňajú niektoré zákony ako iniciatívny materiál a vychádza z Programového vyhlásenia vlády Slovenskej republiky v oblasti verejného obstarávania (1. balík).
 
Účelom predkladaného návrhu zákona je  tzv. 1. balík legislatívnych úprav pravidiel verejného obstarávania, ktorý vychádza z rozpracovania programového vyhlásenia vlády Slovenskej republiky. Ide o úpravu neprioritných služieb, ktorých doterajšia úprava vychádzala zo smerníc upravujúcich oblasť verejného obstarávania. Napriek tomu, že pravidlá boli prísnejšie v porovnaní so smernicou, aj tak v praxi dochádzalo k obchádzaniu základných princípov verejného obstarávania v aplikačnej praxi. Z tohto dôvodu sa navrhujú rovnaké pravidlá a postupy, ako pri zadávaní prioritných služieb.
 
Pri zadávaní podprahových zákaziek návrh upravuje posielanie výzvy na predkladanie ponúk Úradu pre verejné obstarávanie na zverejnenie vo vestníku. Doterajšia úprava spočívala len vo zverejnení výzvy na predkladanie ponúk na internetovej stránke verejného obstarávateľa. Tým budú zverejnené informácie o zadávaní všetkých podprahových zákaziek na stránke úradu.
 
V súvislosti s napredovaním informatizácie spoločnosti sa navrhuje úprava a to používať elektronickú aukciu pri zákazkách na dodanie tovaru.
 
Platná právna úprava pravidiel verejného obstarávania upravuje aj inštitút odborne spôsobilých osôb na verejné obstarávanie, prostredníctvom ktorých verejní obstarávatelia, obstarávatelia a osoby podľa § 7 sú povinní vykonávať verejné obstarávanie. Táto povinnosť bola upravená v legislatíve posledných desať rokov. Ide o úpravu, ktorá je v krajinách Európskej únie podľa dostupných informácií jediná. Zodpovednosť za verejné obstarávanie je vždy na štatutárnom zástupcovi a je na jeho rozhodnutí, či bude verejné obstarávanie realizovať prostredníctvom externých osôb alebo vlastnými kapacitami.
 
Poslednou navrhovanou úpravou je zosúladenie finančných limitov, ktoré boli zmenené nariadením Komisie (ES) č. 1177/2009 z 30. novembra 2009, ktorým sa menia a dopĺňajú smernice Európskeho parlamentu a Rady 2004/17/ES a 2004/18/ES, pokiaľ ide o uplatňovanie prahových hodnôt v oblasti postupov zadávania zákaziek, uverejnené v Úradnom vestníku Európskej únie L 314 z 1. decembra 2009, ktoré nadobudlo účinnosť 1. januára 2010.
 
Návrh zákona zakladá negatívny vplyv na rozpočet verejnej správy. Predkladaný návrh zákona nevyvoláva vplyv na podnikateľské prostredie, sociálne vplyvy, vplyvy na životné prostredie ani vplyvy na informatizáciu spoločnosti.
 
Predkladaný návrh zákona je v súlade s Ústavou Slovenskej republiky a inými zákonmi, medzinárodnými zmluvami, ktorými je Slovenská republika viazaná a je v súlade s právom Európskej únie.